Sisački biskup Vlado Košić na današnju Svetu nedjelju, vrhunac slavlja u ludbreškom svetištu Krvi Kristove, predvodeći misu istaknuo je da je Kristova Krv koja se posebno slavi u Ludbregu, znak velike Božje ljubavi, podsjetio je i na prolivenu krv branitelja za slobodu hrvatskog naroda, a u kontekstu predstojećih parlamentarnim izbora, istaknuo je da vjernici nemaju stranku, ali imaju načela kojima se vode i pridonose dobru Domovine, naglasivši da ne smiju glas dati onima koji političku moć koriste kako bi ateizirali hrvatsko društvo.

"Sigurno, prvo je takvo načelo djelovanja u javnom životu: naša vjera. Živjeli smo dugo, više desetljeća u društvu koje je zatitralo ljudska prava i slobode, među kojima i slobodu vjere. Zato je jasno da se ne smijemo odlučiti poduprijeti one koji i danas ponižavaju nas vjernike i našu vjeru, nego one koji poštuju vjernike, Crkvu i njezino djelovanje", rekao je Košić.

Sisački biskup istaknuo je i da kršćani ne smiju glasati za one koji političku moć koriste kao bi ateizirali društvo što se, kako je rekao, događa danas na nekim područjima. Vezano uz to spomenuo je zdravstveni odgoj koji se, kazao je, nametao u školama suprotno volji roditelja i Crkve.

Košić je u propovijedi spomenuo i načelo moralnosti i potrebu da se oni, koji nastupaju u javnom životu, vode savješću i da za svoje čine mogu reći: 'Moja je savjest čista', kao što je to rekao na političkom procesu blaženi Alojzije Stepinac, odgovarajući na sve nemoralne, lažne i izmišljene optužbe.

Košić: Kako bi vjernik mogao glasovati za one koji ne priznaju istinu o zločinima nad njihovim narodom?

Upitao je kako bi, npr. vjernik mogao glasovati za one političare koji ne priznaju istinu o zločinima nad njihovim narodom u ne tako davnoj prošlosti.

"Uzmimo primjer bl. Alojzija Stepinca. Kad sam sudjelovao u Bruxellesu u lipnju ove godine na izložbi, misi i konferenciji o bl. Alojziju, zapitao sam se, kako to da je na tom važnom događaju promocije istine o našem hrvatskom svecu i kroz njega istine o našoj hrvatskoj prošlosti, sudjelovalo samo pola naših hrvatskih zastupnika, a nisu sudjelovali naši europarlamentarci iz redova tzv. političke ljevice? Baš nitko! Zar to ne govori puno o njima", naveo je u propovijedi biskup Košića.

"Je li to uopće moguće, pitamo se!? Također se pitamo kako to da političari nisu zaštitili hrvatske branitelje od progona one zemlje koja je počinila agresiju na našu domovinu, a po svojim zakonima ih progoni i sudi?, upitao je biskup Košić.